b'\n_START_ARTICLE_\nX. legija Equestris\n_START_SECTION_\nUstanovitev\n_START_PARAGRAPH_\nKo je Julij Cezar leta 61 pr. n. \xc5\xa1t. postal guverner Betike oziroma Zadnje Hispanije, se je takoj odlo\xc4\x8dil, da bo osvojil ozemlje sedanje Portugalske. Na razpolago je imel VIII. legijo Augusta in IX. legijo Hispana, kateri je leta 65 pr. n. \xc5\xa1t. ustanovil Pompej Veliki. Cezar je za svoj na\xc4\x8drtovani pohod potreboval \xc5\xa1e tretjo legijo. Ustanovil je X. legijo, ki je za svoj emblem privzela bika, Pohod se je za\xc4\x8del poleti 61 pr. n. \xc5\xa1t. in bil zelo uspe\xc5\xa1en. X. legija se je izkazala za zelo pogumno in zvesto Juliju Cezarju.\n_START_SECTION_\nGalske vojne\n_START_PARAGRAPH_\nX. legija je igrala klju\xc4\x8dno vlogo v galskih vojnah, v katerih je pod Cezarjevim poveljstvom sodelovala v skoraj vseh bitkah._NEWLINE_Na za\xc4\x8detku pohoda v Galijo je Cezar iz Hispanije pripeljal VII., VIII., IX. in X. legijo. Kmalu zatem se je X. legija poleti 58 pr. n. \xc5\xa1t. bojevala v dveh velikih bitkah. Najprej je porazila Helvete in jim prepre\xc4\x8dila selitev v zahodno Galijo, potem pa odbila napad Svebov pod poveljstvom njihovega kralja Ariovista. Ariovist je pred bitko predlagal mirovno konferenco in vztrajal, da mora obe pogajalski strani spremljati konjenica. Cezar je zato skupini galskih konjenikov vzel konje in nanje posadil legionarje iz X. legije, ki so ga spremljeli na mirovno konferenco. Legija je po tem dogodku dobila nadimek Konjeni\xc5\xa1ka. Eden od legionarjev je v \xc5\xa1ali rekel, da je Cezar v dejanjih celo bolj\xc5\xa1i kot v besedah: obljubil jim je, da jih bo povzdignil v gardiste, v resni pa jih je povzdignil v viteze._NEWLINE_X. legija se je leta 57 pr. n. \xc5\xa1t. udele\xc5\xbeila botke proti Nevijcem. Skupaj z IX. legijo je porazila Atrebate, od\xc5\xa1la na pohod proti Belgom in zasedla njihov tabor. Iz tabora je opazila, v kako obupnem polo\xc5\xbeaju sta XII. in VII. legija, in jim je hitro od\xc5\xa1la na pomo\xc4\x8d. Prekora\xc4\x8dila je reko in od zadaj napadla Nervijce.\n_START_SECTION_\nRazpustitev\n_START_PARAGRAPH_\nLeta 45 pr. n. \xc5\xa1t. je bila legija razpu\xc5\xa1\xc4\x8dena in njeni veterani so dobili zemlji\xc5\xa1\xc4\x8da v Narbonni v ju\xc5\xbeni Galiji._NEWLINE_Med dr\xc5\xbeavljansko vojno, ki je sledila Cezarjevemu uboju, je Lepid pozimi 44/43 pr. n. \xc5\xa1t. ponovno zbral X. legijo, ki se je zatem vojskovala za triumvirje do kon\xc4\x8dne bitke pri Filipih. Veterani so zatem dobili zemlji\xc5\xa1\xc4\x8da pri Cremoni. Iz napisov je razvidno, da se je takrat imenovala Veneria \xe2\x80\x93 vdana Veneri, mitski materi Julijanske dinastije (gens Julija)._NEWLINE_X. je kasneje od\xc5\xa1la z Markom Antonijem v Armenijo na pohod proti Partom. Med Antonijevo dr\xc5\xbeavljansko vojno se je vojskovala na njegovi strani do poraza v bitki pri Akciju, po katerem je presopila v Oktavijanovo vojsko. Veterani so se naselili v Patrasu. Ko se je legija pod Avgustom uprla, je bila razpu\xc5\xa1\xc4\x8dena. Izgubila je naziv Konjeni\xc5\xa1ka, njene legionarje pa so pome\xc5\xa1ali z vojaki iz drugih legiji in jo preimenovali v X. legija Gemina.'